
ΔΕΛΤΙΟ ΤΥΠΟΥ 
Δήμος Ναυπλιέων: Τα πραγματικά στοιχεία για τη στήριξη του Φεστιβάλ Παραδοσιακών Χορών
Με αφορμή την ανακοίνωση του Εργατικού Κέντρου Ναυπλίου – Ερμιονίδας, ο Δήμος Ναυπλιέων θεωρεί αναγκαίο, προς ενημέρωση των πολιτών, να αποσαφηνίσει τα πραγματικά στοιχεία σχετικά με τη στήριξη του Φεστιβάλ Παραδοσιακών Χορών.
Ο Δήμος Ναυπλιέων διέθεσε συνολικά 7.084 ευρώ για τη συγκεκριμένη διοργάνωση, εκ των οποίων 2.976 ευρώ για την προμήθεια 3.000 καθισμάτων, 1.994 ευρώ για τη φιλοξενία της Σχολής Κυπριακών Χορών «Γρηγόρης Ασσιώτης 1948» και 2.114 ευρώ για τη φιλοξενία του Χορευτικού Ομίλου Ποντίων «Σέρρα» και του Πολιτιστικού Συλλόγου Σουλίου Πατρών.
Παράλληλα, υπήρξε θεσμική εκπροσώπηση της Δημοτικής Αρχής στη διοργάνωση, καθώς παρόντες ήταν ο Πρόεδρος του Δημοτικού Συμβουλίου Κώστας Καραπαύλος και ο δημοτικός σύμβουλος Σωκράτης Δωρής.
Και σαν να μην έφταναν όλα αυτά, στην ανακοίνωση γίνεται λόγος ακόμη και για χρήματα που δήθεν «παρακρατούνται» για τα «κατ’ ευφημισμόν φεστιβάλ του Αυγούστου». Με ποια στοιχεία διατυπώνεται ένας τέτοιος υπαινιγμός; Όποιος αφήνει δημόσια αιχμές για τη διαχείριση χρημάτων ενός Δήμου οφείλει να είναι σε θέση να τις τεκμηριώσει. Διαφορετικά, δεν ασκεί κριτική. Δημιουργεί εντυπώσεις εις βάρος ενός δημόσιου θεσμού.
Ο Δήμος σέβεται το δικαίωμα κάθε φορέα να εκφράζει την άποψή του και να ασκεί κριτική. Όταν όμως γίνεται αναφορά στη στήριξη του Δήμου και στη διάθεση δημοτικών πόρων, θεωρούμε αυτονόητο ότι οι πολίτες πρέπει να γνωρίζουν το σύνολο των πραγματικών δεδομένων. Δεν επιδιώκουμε ούτε ευχαριστίες ούτε αντιπαράθεση. Επισημαίνουμε απλώς ότι το Φεστιβάλ Παραδοσιακών Χορών στηρίχθηκε έμπρακτα από τον Δήμο, με συγκεκριμένη οικονομική συνδρομή ύψους 7.084 ευρώ.
Η Δημοτική Αρχή θα συνεχίσει να στηρίζει δράσεις που συμβάλλουν στην πολιτιστική και κοινωνική ζωή του τόπου, με σεβασμό στους δημότες και διαφάνεια στη διαχείριση των δημοτικών πόρων. Αυτά είναι τα στοιχεία που θεωρούμε ότι πρέπει να γνωρίζουν οι πολίτες, ώστε να διαμορφώνουν τη δική τους άποψη με βάση την πλήρη εικόνα.

